Ses dood in gru-botsingFoto: ER24 Ses mense is dood en drie beseer in ŉ botsing tussen ŉ bakkie en ŉ motor Saterdag in Limpopo. Paramedici van ER24 en ander nooddienste was kort ná 17:00 op die toneel op die R71 naby Letsitele tussen Gravelotte en Tzaneen. Volgens Russel Meiring, woordvoerder van ER24, het die motor in die pad gestaan terwyl die bakkie op sy dak gelê het. Albei voertuie is erg beskadig in die botsing. “Twee mans en twee vroue was in die bakkie vasgekeer. Vyf pasiënte is in die motor gevind. Die twee vroue in die bakkie en een van die mans het noodlottige beserings opgedoen en is op die toneel dood verklaar. Twee insittendes van die motor is ook in die botsing dood.” Foto: ER24 Die ander man in die bakkie en ŉ man in die motor het albei kritieke beserings opgedoen. “Meganiese toerusting moes gebruik word om die mans uit die wrakke te bevry.” Volgens Meiring het dit ŉ paar uur geduur om die mans te bevry. Die twee mans is na ŉ hospitaal gehaas nadat hulle bevry is. “Een van die mans het egter kort ná sy aankoms by die hospitaal aan sy beserings beswyk.” Die twee ander insittendes van die motor het matige beserings opgedoen en is na ŉ nabygeleë hospitaal vervoer vir verdere behandeling. Die presiese oorsaak van die botsing word ondersoek.